CELEX: 52018PC0539
Language: hu
Date: 2018-07-18
Title: Javaslat A TANÁCS VÉGREHAJTÁSI HATÁROZATA az Ausztriát a közös hozzáadottértékadó-rendszerről szóló 2006/112/EK irányelv 168. és 168a. cikkétől eltérő intézkedés alkalmazásának folytatására felhatalmazó 2009/1013/EU végrehajtási határozat módosításáról

EURÓPAI BIZOTTSÁG
            Brüsszel, 2018.7.18.
            COM(2018) 539 final
            2018/0288(NLE)
            Javaslat
            A TANÁCS VÉGREHAJTÁSI HATÁROZATA
            az Ausztriát a közös hozzáadottértékadó-rendszerről szóló 2006/112/EK irányelv 168. és 168a. cikkétől eltérő intézkedés alkalmazásának folytatására felhatalmazó 2009/1013/EU végrehajtási határozat módosításáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: a héairányelv
                  1
               ) 395. cikkének (1) bekezdése értelmében a Tanács – a Bizottság javaslata alapján – bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket vezessen be a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
            
            
               A Bizottság által 2018. március 23-án iktatott levelében Ausztria felhatalmazást kért a 2006/112/EK irányelv 168. és 168a. cikkétől eltérő azon intézkedés alkalmazásának folytatására, amelynek értelmében nem vonható le héa azoknak a termékeknek és szolgáltatásoknak a tekintetében, amelyek több mint 90 %-ban az adóalany saját használatára, illetve az adóalany alkalmazottai általi használatra, vagy általában vállalkozásidegen célokra vagy nem gazdasági tevékenységek céljaira szolgálnak. A Bizottság által 2018. április 4-én iktatott levelében Ausztria jelentést küldött ezen intézkedés alkalmazásáról, mely jelentés a 2009/1013/EU végrehajtási határozatnak
                  2
                az (EU) 2015/2428 tanácsi végrehajtási határozattal
                  3
                módosított 2. cikkében foglalt követelménynek megfelelően magában foglalta a héa levonására vonatkozó jog tekintetében alkalmazott felosztási ráta értékelését.
            
            
               A 2006/112/EK irányelv 395. cikke (2) bekezdésének megfelelően a Bizottság 2018. április 11-én kelt levelében tájékoztatta a többi tagállamot Ausztria kérelméről. A Bizottság 2018. április 12-én kelt levelében értesítette Ausztriát arról, hogy birtokában van a kérelem elbírálásához szükséges valamennyi információnak.
            
            
               Általános háttér
            
            
               A 2006/112/EK irányelv 168. cikke előírja, hogy az adóalany jogosult levonni az adóköteles tevékenységeinek céljaira beszerzett termékekre vagy igénybe vett szolgáltatásokra kivetett héát. A 2006/112/EK irányelv 168a. cikkének (1) bekezdése előírja, hogy egy adóalany vállalkozásának vagyonát képező, az adóalany által a vállalkozási tevékenység céljára és attól eltérő célra egyaránt használt ingatlan esetében az ezen ingatlannal kapcsolatos ráfordítások héája csak a vállalkozási tevékenység céljára való használat arányában vonható le. A 2006/112/EK irányelv 168a. cikkének (2) bekezdése értelmében a tagállamok e szabályt olyan egyéb termékekhez kapcsolódó ráfordítások héájára is alkalmazhatják, amelyek meghatározásuk szerint a vállalkozás vagyonának részét képezik.
            
            
               Az Ausztria által alkalmazott intézkedés eltér ezektől az alapelvektől, mivel teljes egészében kizárja a levonási jogból azon termékek és szolgáltatások héáját, amelyeket az adóalany több mint 90 %-ban magáncélra vagy vállalkozásidegen célokra használ, ideértve a nem gazdasági tevékenységeket is.
            
            
               Az eltérő intézkedés Ausztria általi alkalmazását eredetileg a 2004. december 13-i 2004/866/EK tanácsi határozat
                  4
                engedélyezte a 2009. december 31-ig tartó időszakra, majd a 2009. december 22-i 2009/1013/EU tanácsi végrehajtási határozat
                  5
                2012. december 31-ig ismét engedélyezte, mely időbeli hatályt ezt követően a 2012. november 13-i 2012/705/EU tanácsi végrehajtási határozat
                  6
                2015. december 31-re, a 2015. december 10-i (EU) 2015/2428 tanácsi végrehajtási határozat
                  7
                pedig 2018. december 31-re módosította.
            
            
               Jelenlegi kérelmében Ausztria arról tájékoztatta a Bizottságot, hogy ezt a különös intézkedést eddig sikerrel alkalmazta, és rámutatott, hogy az intézkedés rendkívül hasznos a héabeszedés egyszerűsítése, az adókijátszás és adókikerülés megelőzése, valamint az adózás méltányosságának fokozása szempontjából, ami egyben az adózási fegyelem javulását is maga után vonja. Az eltérés eltörlése indokolatlan pénzforgalmi előnyhöz juttatná az adott terméket vagy szolgáltatást üzleti célokra csak elhanyagolható mértékben használó és ezen elhanyagolható mértékű üzleti célú felhasználás tekintetében héalevonás alkalmazására jogosult adóalanyokat az olyan adóalanyokhoz képest, akik vagy amelyek ugyanazt a terméket vagy szolgáltatást kizárólag üzleti célokra használják. Az üzleti célokra csak elhanyagolható mértékben használt termék vagy szolgáltatás magán- és üzleti célú felhasználásának aránya tekintetében a későbbiekben végrehajtott minimális változás a levont héa korrekciójához vezetne. Ez a kisebb korrekció aránytalan lenne mind az adófizető, mind az adóhatóság szempontjából.
            
            
               Az eltérések engedélyezése általában korlátozott időre szól annak érdekében, hogy fel lehessen mérni, hogy a különös intézkedés megfelelő és eredményes-e. E tekintetben a Bizottság – az Ausztriától kapott információk alapján – úgy véli, hogy az üzleti és nem üzleti célú használat közötti, 10 % / 90 %-os felosztás továbbra is szilárd alapot jelent azon ügyletek kiválogatására, amelyek esetében az üzleti célú használat elhanyagolható.
            
            
               Következésképpen a szóban forgó különös intézkedés mind az adóigazgatások, mind pedig a vállalkozások számára egyszerűsítést jelent, mivel nincs szükség azon termékek és szolgáltatások későbbi használatának ellenőrzésére, amelyek esetében a beszerzés idején érvényben volt a levonási jogból való kizárás, különös tekintettel a magáncélú használatnak a 2006/112/EK irányelv 16. vagy 26. cikkéből eredő, lehetséges megadóztatására, valamint a levonásnak az említett irányelv 184–192. cikke által előírt korrekcióira. Ezért az eltérő intézkedés hatályát helyénvaló meghosszabbítani.
            
            
               A hatály meghosszabbítását ugyanakkor indokolt időben korlátozni, lehetővé téve ezáltal annak értékelését, hogy az eltérés alapjául szolgáló feltételek továbbra is fennállnak-e. Ezért a Bizottság az eltérés 2021 végéig történő meghosszabbítását javasolja, valamint annak előírását, hogy amennyiben Ausztria egy 2021 utánra vonatkozó további hosszabbítást tervez, a hosszabbítás iránti kérelemmel együtt legkésőbb 2021. március 31-ig nyújtson be egy jelentést, amely magában foglalja az üzleti és a nem üzleti célú használat közötti, a levonási jogból való kizárás alapjául szolgáló felosztás felülvizsgálatát.
            
            
               Meglévő rendelkezések a javaslat által érintett területen
            
            
               A 2006/112/EK irányelv 176. cikke értelmében a Tanács állapítja meg, hogy mely kiadások nem jogosítanak a héa levonására. Ennek megtörténtéig az irányelv felhatalmazza a tagállamokat az 1979. január 1-jén hatályban lévő korlátozások fenntartására. Ebből következően számos felfüggesztő („standstill”) rendelkezés létezik, amely korlátozza az adóalanyok héalevonási jogát.
            
            
               A korábbi olyan kezdeményezések ellenére, amelyek annak szabályozására irányultak, hogy mely kiadáskategóriák tartozzanak a levonási jogra vonatkozó korlátozások hatálya alá
                  8
               , a szóban forgó eltérés mindaddig indokolt, amíg uniós szinten nem kerül sor az idevágó szabályok harmonizálására.
            
            
               2.AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               Konzultáció az érdekelt felekkel
            
            
               Nem releváns.
            
         
         
            
               Szakértői vélemények beszerzése és felhasználása
            
            
               Külső szakértők bevonására nem volt szükség.
            
            
               Hatásvizsgálat
            
            
               A javaslat célja a héabeszedésre vonatkozó eljárás egyszerűsítése, emiatt pedig kedvező hatással lehet mind a vállalkozásokra, mind a közigazgatásra. Ausztria megfelelő intézkedésnek ítélte ezt a megoldást, amely hasonló más múltbeli és jelenlegi eltérésekhez.
            
            
               3.A JAVASLAT JOGI ELEMEI
            
            
               A javaslat összefoglalása
            
            
               A javaslat célja az, hogy engedélyezze Ausztria számára a 2006/112/EK irányelv 168. és 168a. cikkétől eltérő azon intézkedés alkalmazásának folytatását, amely teljes mértékben kizárja a levonási jogból az azon termékek és szolgáltatások tekintetében megfizetendő héát, amelyek több mint 90 %-ban az adóalany saját használatára, illetve az adóalany alkalmazottai általi használatra, vagy általában vállalkozásidegen célokra vagy nem gazdasági tevékenységek céljaira szolgálnak.
            
            
               Ausztriának minden további meghosszabbítás iránti kérelem benyújtásakor felül kell vizsgálnia a felosztási arányt és az eltérő intézkedés szükségességét, és ezekről jelentést kell benyújtania.
            
            
               Jogalap
            
            
               A közös hozzáadottértékadó-rendszerről szóló, 2006. november 28-i 2006/112/EK tanácsi irányelv 395. cikkének (1) bekezdése.
            
            
               A szubszidiaritás elve
            
            
               A 2006/112/EK tanácsi irányelvnek a javaslat alapját képező rendelkezésére tekintettel a szubszidiaritás elve nem alkalmazható.
            
            
               Az arányosság elve
            
            
               A javaslat megfelel az arányosság elvének a következők miatt:
            
            
               E határozat engedélyt ad egy tagállam számára annak saját kérelme alapján, kötelezettséget tehát nem keletkeztet.
            
            
               Tekintettel arra, hogy az eltérés alkalmazási köre korlátozott, a különös intézkedés arányban áll a kitűzött céllal. Csökkenteni fogja az adminisztratív terheket, és csak csekély mértékben növeli a termékeket vagy szolgáltatásokat üzleti célra legfeljebb 10 %-ban használó adóalanyok adóterhét.
            
            
               A jogi aktus típusának megválasztása
            
            
               Javasolt aktus: tanácsi végrehajtási határozat.
            
            
               Más jogi aktus nem felelne meg a következők miatt:
            
            
               A 2006/112/EK tanácsi irányelv 395. cikke értelmében a hozzáadottérték-adóra vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. A tanácsi végrehajtási határozat az egyetlen megfelelő eszköz, mert az egy-egy tagállamnak is címezhető.
            
         
         
            
               4.KÖLTSÉGVETÉSI VONZATOK 
            
            
               A javaslat nem érinti hátrányosan az Unió héából származó saját forrásait.
            
            
               5.OPCIONÁLIS ELEMEK
            
            
               A javaslat időben korlátozott, és felülvizsgálatra vonatkozó rendelkezést tartalmaz.
            
            
               2018/0288 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               az Ausztriát a közös hozzáadottértékadó-rendszerről szóló 2006/112/EK irányelv 168. és 168a. cikkétől eltérő intézkedés alkalmazásának folytatására felhatalmazó 2009/1013/EU végrehajtási határozat módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre,
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  9
                és különösen annak 395. cikke (1) bekezdésének első albekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)Ausztria a 2009/1013/EU tanácsi végrehajtási határozat
                  10
                útján engedélyt kapott eltérő intézkedés alkalmazására. Az eltérő intézkedés alkalmazását később a 2012/705/EU tanácsi végrehajtási határozat
                  11
                2015. december 31-ig, az (EU) 2015/2428 tanácsi végrehajtási határozat
                  12
                pedig 2018. december 31-ig meghosszabbította.
            
            
               (2)A különös intézkedés eltér a 2006/112/EK irányelv 168. és 168a. cikkétől, amelyek az adóalanyok számára az adóköteles tevékenységeik céljára értékesített termékek vagy nyújtott szolgáltatások után felszámított hozzáadottérték-adóval (héa) kapcsolatos levonási jogot szabályozzák. Az eltérő intézkedés célja az, hogy kizárja a héalevonási jog hatálya alól az azon termékek és szolgáltatások után felszámított héát, amelyeket az adóalany 90 %-ot meghaladó mértékben saját személyes céljaira, alkalmazottai céljaira vagy általában vállalkozásidegen célokra vagy nem gazdasági tevékenységekre használ fel.
            
            
               (3)A különös intézkedés célja a héakivetési és -beszedési eljárás egyszerűsítése. A végső fogyasztás szintjén fizetendő adó összegét mindez csak elhanyagolható mértékben befolyásolja.
            
            
               (4)A Bizottság által 2018. március 23-án iktatott levelében Ausztria felhatalmazást kért arra, hogy továbbra is alkalmazhassa ezt a különös intézkedést.
            
            
               (5)A Bizottság által 2018. április 4-én iktatott levelében Ausztria jelentést küldött a különös intézkedés alkalmazásáról, mely jelentés a 2009/1013/EU végrehajtási határozat 2. cikkében foglalt követelménynek megfelelően magában foglalta a héa levonására vonatkozó jog tekintetében alkalmazott felosztási ráta értékelését.
            
            
               (6)A 2006/112/EK irányelv 395. cikke (2) bekezdése második albekezdésének megfelelően a Bizottság 2018. április 11-én kelt levelében tájékoztatta a többi tagállamot Ausztria kérelméről. A Bizottság 2018. április 12-én kelt levelében értesítette Ausztriát arról, hogy birtokában van a kérelem elbírálásához szükséges valamennyi információnak.
            
            
               (7)Az Ausztria által szolgáltatott információk alapján a szóban forgó különös intézkedés jelenlegi alkalmazását indokoló jogi helyzet és tényállás változatlanul fennáll. Ezért Ausztriát fel kell hatalmazni arra, hogy e különös intézkedést egy további, legfeljebb 2021. december 31-ig tartó korlátozott időszakban alkalmazza, hogy ezáltal lehetőség nyíljon az eltérő intézkedés szükségességének és eredményességének, valamint az üzleti és nem üzleti célú használat közötti felosztási rátának a felülvizsgálatára.
            
         
         
            
               (8)Amennyiben Ausztria szükségét látja az intézkedés egy további, 2021 utánra vonatkozó meghosszabbításának, a hosszabbítás iránti kérelemmel együtt az intézkedés alkalmazására vonatkozó, az alkalmazott felosztási ráta felülvizsgálatát is tartalmazó jelentést kell a Bizottság elé terjesztenie legkésőbb 2021. március 31-ig annak érdekében, hogy elegendő időt biztosítson a Bizottság számára a kérelem megvizsgálására.
            
            
               (9)Az eltérés a végső fogyasztás szintjén beszedett adó összegét általában véve elhanyagolható mértékben befolyásolja, és nem lesz negatív hatással az Unió hozzáadottérték-adóból származó saját forrásaira.
            
            
               (10)A 2009/1013/EU végrehajtási határozatot ezért ennek megfelelően módosítani kell,
            
            
               ELFOGADTA EZT A HATÁROZATOT:
            
            
               1. cikk
            
            
               A 2009/1013/EU végrehajtási határozat 1. és 2. cikkének helyébe a következő szöveg lép:
            
            
               „1. cikk
            
            
               A 2006/112/EK irányelv 168. és 168a. cikkétől eltérve Ausztria felhatalmazást kap arra, hogy teljes mértékben kizárja a héalevonási jog hatálya alól az azon termékek és szolgáltatások után felszámított hozzáadottérték-adót (héa), amelyek 90 %-ot meghaladó mértékben az adóalany vagy alkalmazottai saját személyes szükségleteinek kielégítésére, vagy általában vállalkozásidegen célokra vagy nem gazdasági tevékenységekre szolgálnak.
            
            
               2. cikk
            
            
               Ez a határozat 2021. december 31-én hatályát veszti.
            
            
               Az e határozatban előírt eltérő intézkedés időbeli hatályának meghosszabbítására vonatkozó esetleges kérelmet legkésőbb 2021. március 31-ig kell benyújtani a Bizottsághoz.
            
            
               A kérelemhez mellékelni kell egy, az ezen intézkedés alkalmazásáról szóló jelentést, amely magában foglalja a héa levonására vonatkozó jog tekintetében az e határozatban foglaltak alapján alkalmazott felosztási ráta értékelését.”
            
            
               2. cikk
            
            
               Ezt a határozatot 2019. január 1-jétől kell alkalmazni.
            
            
               3. cikk
            
            
               Ennek a határozatnak az Osztrák Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        HL L 348., 2009.12.29., 21. o.
               
               
                  
                     (3)
                  
                        HL L 334., 2015.12.22., 12. o.
               
               
                  
                     (4)
                  
                        HL L 371., 2004.12.18., 47. o.
               
               
                  
                     (5)
                  
                        HL L 348., 2009.12.29., 21. o.
               
               
                  
                     (6)
                  
                        HL L 319., 2012.11.16., 8. o.
               
               
                  
                     (7)
                  
                        HL L 334., 2015.12.22., 12. o.
               
               
                  
                     (8)
                  
                        COM(2004) 728 végleges – Javaslat: A Tanács irányelve a hozzáadottértékadó-kötelezettségek egyszerűsítése végett a 77/388/EGK irányelv megváltoztatásáról (HL C 24., 2005.1.29., 10. o.); visszavonására 2014. május 21-én került sor
                  
                  (HL C 153., 2014.5.21., 3. o.).
               
               
                  
                     (9)
                  
                        HL L 347., 2006.12.11., 1. o.
               
               
                  
                     (10)
                  
                        A Tanács végrehajtási határozata (2009. december 22.) az Osztrák Köztársaságnak a közös hozzáadottértékadó-rendszerről szóló 2006/112/EK irányelv 168. cikkétől eltérő intézkedés alkalmazásának folytatására történő felhatalmazásáról (HL L 348., 2009.12.29., 21. o.).
               
               
                  
                     (11)
                  
                        A Tanács végrehajtási határozata (2012. november 13.) a Németországnak, illetve Ausztriának a közös hozzáadottértékadó-rendszerről szóló 2006/112/EK irányelv 168. és 168a. cikkétől eltérő intézkedés alkalmazására történő felhatalmazásáról szóló 2009/791/EK határozat, illetve 2009/1013/EU végrehajtási határozat módosításáról (HL L 319., 2012.11.16., 8. o.).
               
               
                  
                     (12)
                  
                        A Tanács (EU) 2015/2428 végrehajtási határozata (2015. december 10.) a Németországnak, illetve Ausztriának a közös hozzáadottértékadó-rendszerről szóló 2006/112/EK irányelv 168. és 168a. cikkétől eltérő intézkedés alkalmazására történő felhatalmazásáról szóló 2009/791/EK határozat, illetve 2009/1013/EU végrehajtási határozat módosításáról (HL L 334., 2015.12.22., 12. o.).